Η **Μαριλίζα (Μαρία-Ελίζα) Ξενογιαννακοπούλου** (20 Φεβρουαρίου 1963) είναι Ελληνίδα δικηγόρος και πολιτικός. 

Έχει διατελέσει Υπουργός των κυβερνήσεων Γιώργου Παπανδρέου και Αλέξη Τσίπρα.

Βιογραφικά στοιχεία
-------------------

Γεννήθηκε στην Αθήνα το 1963. Κατάγεται από την Κεφαλλονιά και τη Μεσσηνία. Είναι δικηγόρος. 

Σπούδασε στο Τμήμα Νομικής του Πανεπιστημίου Αθηνών, με μεταπτυχιακές σπουδές στο Δημόσιο Δίκαιο στο Πανεπιστήμιο της Σορβόννης (Paris I).

Πολιτική δραστηριότητα
----------------------

Το 2004 εξελέγη ευρωβουλευτής και ανέλαβε επικεφαλής της Κοινοβουλευτικής Ομάδας του ΠΑΣΟΚ στο Ευρωπαϊκό Κοινοβούλιο. Διετέλεσε Γραμματέας του Εθνικού Συμβουλίου του ΠΑΣΟΚ κατά τα έτη 2005-2006. 

Το 2007 εξελέγη για πρώτη φορά βουλευτής του ΠΑΣΟΚ στο Ελληνικό Κοινοβούλιο, στη Β΄ Αθηνών και επανεξελέγη στις εκλογές του 2009. Τον Οκτώβριο του 2009 ορίστηκε Υπουργός Υγείας και Κοινωνικής Αλληλεγγύης στην κυβέρνηση του Γιώργου Παπανδρέου, και στον ανασχηματισμό του Σεπτεμβρίου του 2010 ορίστηκε Αναπληρώτρια Υπουργός Εξωτερικών υπεύθυνη για τις Ευρωπαϊκές Υποθέσεις.

Η Ξενογιαννακοπούλου με τον Δημήτρη Δρούτσα σε Συμβούλιο Εξωτερικής Πολιτικής το 2010
Στην κυβέρνηση του Λουκά Παπαδήμου του 2011, διατήρησε τη θέση της Αναπληρώτριας Υπουργού Εξωτερικών υπεύθυνης για τις Ευρωπαϊκές Υποθέσεις, ωστόσο με επιστολή της στις 10 Φεβρουαρίου 2012 παραιτήθηκε λόγω διαφωνίας της με τις ρυθμίσεις του δευτέρου Μνημονίου, το οποίο καταψήφισε στη Βουλή των Ελλήνων (12/2/2012) και διεγράφη από την Κοινοβουλευτική Ομάδα του ΠΑΣΟΚ. Λίγο πριν από την ψήφιση των νέων μέτρων από τη Βουλή το Νοέμβριο του 2012, με επιστολή της στον Πρόεδρο του ΠΑΣΟΚ, ανακοίνωσε την αποχώρησή της από το ΠΑΣΟΚ, εκφράζοντας τη διαφωνία της.

Το 2014, με ανάρτησή της σε μέσα κοινωνικής δικτύωσης (Facebook) η Μαριλίζα Ξενογιαννακοπούλου «καλούσε» για ένταξη στο ΣΥΡΙΖΑ χαρακτηρίζοντας «θετική» την τοποθέτηση του Αλέξη Τσίπρα για τη συγκρότηση μιας ευρείας προοδευτικής πολιτικής συμμαχίας.

Στις 29 Αυγούστου 2018 ανέλαβε Υπουργός Διοικητικής Ανασυγκρότησης, στα πλαίσια ανασχηματισμού της κυβέρνησης του Αλέξη Τσίπρα, θέση που κατείχε έως τη λήξη της θητείας της κυβέρνησης.

Στις εκλογές της 7ης Ιουλίου 2019 εξελέγη βουλευτής με τον ΣΥΡΙΖΑ στην περιφέρεια Β1' Βόρειου Τομέα Αθηνών καταλαμβάνοντας την τρίτη θέση, ενώ ορίστηκε από τον πρόεδρο του ΣΥΡΙΖΑ Αλέξη Τσίπρα κοινοβουλευτική εκπρόσωπος του ΣΥΡΙΖΑ.

Παραπομπές
----------

1. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Ξενογιαννακοπούλου Μαρία-Ελίζα».
2. ↑  «Γενική Γραμματεία Νομικών και Κοινοβουλευτικών Θεμάτων | ΠΑΠΑΝΔΡΕΟΥ Α. ΓΕΩΡΓΙΟΥ». *www.ggk.gov.gr*. Ανακτήθηκε στις 13 Σεπτεμβρίου 2019.
3. ↑  «Κυβέρνησις Δ. ΛΟΥΚΑ ΠΑΠΑΔΗΜΟΥ».
4. ↑  «Στην κυβέρνηση η Μαριλίζα Ξενογιαννακοπούλου». Αρχειοθετήθηκε από το πρωτότυπο στις 28 Αυγούστου 2018. Ανακτήθηκε στις 28 Αυγούστου 2018.
5. ↑  «Εκλογική Περιφέρεια Β1' Βόρειου Τομέα Αθηνών | Εθνικές εκλογές – Ιούλιος 2019». *ekloges.ypes.gr*. Αρχειοθετήθηκε από το πρωτότυπο στις 8 Ιουλίου 2019. Ανακτήθηκε στις 13 Σεπτεμβρίου 2019.
6. ↑  Capital.gr. «ΣΥΡΙΖΑ: Τσακαλώτος, Τζανακόπουλος, Ξενογιαννακοπούλου οι νέοι κοινοβουλευτικοί εκπρόσωποι». *Capital.gr*. Ανακτήθηκε στις 2 Ιουνίου 2020.

Εξωτερικοί σύνδεσμοι
--------------------

* Βουλή των Ελλήνων, Θητεία
* Μαριλίζα Ξενογιαννακοπούλου